FI Euroopan unionin virallinen lehti CE 88/380

(2004/C 88 E/0386)

KIRJALLINEN KYSYMYS E-2011/03

esittäjä(t): Ioannis Marinos (PPE-DE) komissiolle

(17. kesäkuuta 2003)

Aihe: Yhteisön säännöstön täytäntöönpano Kyproksessa

Tunnetusti tuhannet syntyperäiset kyproksenturkkilaiset ovat lähteneet vuodesta 1974 miehitettyinä olleilta Pohjois-Kyproksen alueilta ja heitä on nykyään tuskin 50 prosenttia siitä määrästä, joka heitä oli ennen turkkilaisten maahantunkeutumista (18 prosenttia koko väestöstä vuonna 1972 tehdyn virallisen väestönlaskennan mukaan), kuten myös kyproksenturkkilainen, Denktashin hallinnon armottomasti vainoama Afrika-sanomalehti jatkuvasti valittaa.

Kyproksen presidentin Papadopoulosin Kreikan valtion televisiokanavalla (NET) 18. toukokuuta 2003 antamien lausuntojen mukaan Kyproksen tasavallan omaisuusrekisterivirasto on virallisesti kirjannut kyproksenturkkilaisten puolesta heidän kiinteän omaisuutensa osuuden, joka oli — ennen turkkilais-armeijan maahantunkeutumista — 12,9 prosenttia. Samassa haastattelussa Papadopoulos korosti myös, että turkkilaissatamien lähestymiskielto on edelleen voimassa aluksille, jotka kulkevat Kyproksen lipun alla, riippumatta siitä, kuka on niiden omistaja.

Onko yhteisön säännöstön kanssa sopusoinnussa säilyttää tämä kielto, joka koskee sellaisen maan aluksia, josta tulee EU:n jäsen toukokuun 1. päivästä 2004 alkaen? Ovatko Annanin suunnitelman määräykset, jotka koskevat omistusasteen rajoittamista ja kyproksenturkkilaisen ”osavaltion” hallintoon — suunnitelman mukaan — kuuluville alueille palaavien kreikkalaisten pakolaisten kiintiötä, yhteisön säännöstön kanssa sopusoinnussa? Miten komissio kommentoi Denktashin pääargumentin romahtamista, jonka mukaan ”Kyproksen kreikkalaisten ja turkkilaisten erillään pitäminen on tarpeen, koska rinnakkaiselo johtaisi levottomuuksien alkamiseen”, kun tuhannet kreikkalaiset ja turkkilaiset ovat ylittäneet ”vihreän linjan” ilman että heidän välillään olisi sattunut mitään maininnan arvoista välikohtausta? Onko yhteisön säännöstön kanssa sopusoinnussa se, että 9 prosenttia Kyproksen syntyperäisestä väestöstä (jonka omistuksessa on 12,9 prosenttia maan pinta-alasta) hallinnoi 29,5:tä prosenttia maan kokonaispinta-alasta, kuten Annanin suunnitelmassa ehdotetaan?

Günter Verheugenin komission puolesta antama vastaus

(28. heinäkuuta 2003)

Kuten Eurooppa-neuvosto totesi Luxemburgissa 1997, ratkaisu Kyproksen ongelmaan tulee löytää YK:n johdolla käytävien neuvottelujen avulla. Ainoastaan YK:lla on välittäjän valtuudet tässä asiassa. YK:n pääsihteeri Kofi Annan esitteli 1. huhtikuuta 2003 välitystehtäväänsä Kyproksella koskevan kertomuksen, jossa hän käsittelee vuonna 1999 alkaneen toimikautensa aikana havaittuja ongelmia.

Kyproksen lipun alla kulkevien alusten lähestymiskielto turkkilaissatamiin ei ole yhteisön säännöstön mukainen. Vaikka Turkilla ehdokasmaana ja assosiaatiosopimuksen mukaan ei olekaan mitään velvoitteita noudattaa säännöstöä tässä asiassa, on sitä useaan otteeseen suositeltu nopeuttamaan säännöstön käyttöönottoa ja täytäntöönpanoa. Lähestymiskielto on lisäksi kansainvälisten sääntöjen vastainen mukaan luettuina Maailman kauppajärjestön (WTO) ja Taloudellisen yhteistyön ja kehityksen järjestön (OECD) säännöt. Periaatteessa meriliikenteen rajoittaminen on unionin yleisten poliittisten tavoitteiden vastaista, sillä meriliikennepalvelualaa ollaan entisestään vapauttamassa. Komissio pitää tätä asiaa jatkuvasti esillä kahdenvälisissä yhteyksissään Turkkiin.

Mitä tulee Annanin suunnitelmassa oleviin säännöstöön liittyviin kysymyksiin, komissio haluaa muistuttaa, että Eurooppa-neuvosto on toistuvasti todennut, että unioni mukautuu Kyproksen ongelman ratkaisun ehtoihin, jos ne ovat unionin perustamisperiaatteiden mukaiset. Komissio ei voi arvioida ennakolta asianosaisten välisten neuvottelujen tulosta.